સંસ્થાઓ દ્વારા જણાવાયું છે કે, હાલ દરિયાનું ખારું પાણી ૭૨ કિલોમીટર સુધી પહોંચી ગયું છે જેના કારણે નદી ખારાપટમાં ફેરવાઈ ગઈ છે. મત્સ્ય ઉદ્યોગોને પણ આડ અસર થઇ છે. નર્મદા નદીનો પ્રવાહ બદલાતા અગાઉ નર્મદા નદીમાં માઇગ્રેટેડ પક્ષીઓ પણ આવતા હતા તે પણ હવે નહિવત્ છે. જમીનોમાં ખારાશ વધતા ફળદ્રુપ ખેતીલાયક જમીન બંજર થઇ છે અને ભૂતળમાં ખારાશ વધી ગઈ છે. એન.જી.ટી.માં જતા પહેલા સરકારને અનેકવાર રજૂઆતો કરાઇ છે પરંતુ તેનું કોઈ નક્કર પરિણામ આવ્યું નથી. તેથી આ જાહેરહિતની અરજી કરવામાં આવી છે. નદીમાં પાણી ન હોવું એટલે સામાન્ય નાગરિકના પાણીના હક તેમજ ધાર્મિક અને સામાજિક મૂલ્યો પર તરાપ સમાન છે. નર્મદા પ્રદૂષણ નિવારણ સમિતિ દ્વારા ભૂતકાળમાં ઉદ્યોગોનું પાણી નર્મદા નદીમાં ન છોડાય તે માટેની ઝુંબેશ ઉપાડવામાં આવી હતી. જેના કારણે પાણી વાહન કરતી લાઈન દરિયામાં છોડવા માટેનો પ્રોજેક્ટ અમલી બનાવવો પડ્યો હતો. બંને સંસ્થાઓ અન્ય સ્વૈચ્છિક સંસ્થાઓ સાથે મળી નર્મદા નદીને બચાવવા આગળ આવી છે.